**ФИЛОЗОФСКИ ФАКУЛТЕТ У НИШУ**

**ДЕПАРТМАН ЗА ИСТОРИЈУ**

**НАСТАВНО-НАУЧНОМ ВЕЋУ**

**Подаци о кандидату:**

Ивана Груден Милентијевић

**Oбразовање:** Професор историје

Завршене основне академске студије историје на Филозофском факултету у Нишу, 2011. године и стечено звање –професор историје

**Подаци о радном месту и компетенцијама у одговарајућој области:**

2011-2012 – EVS волонтер у Новом месту (Словенија) у „Društvu za razvijanje prostovoljnega dela“

2012-2013 – запосленa у Народном музеју Нишу као кустос историчар приправник

Од 2013. године – запосленa у Народном музеју Нишу на радном месту кустос историчар

Од 2018. године – запосленa у Народном музеју Нишу на радном месту кустос едукатор

Ивана Груден Милентијевић је након завршених студија као део мреже ЕVS-а (European Volontary Service) започела рад у „Društvu za razvijanje prostovoljnega dela“. Активности овог друштва усмерене су првенствено ка деци којој словеначки није матерњи језик и деци са израженим тешкоћама у савладавању школског градива, што је кандидату представљало драгоцено искуство у педагошком раду. У Нишу се професионално орјентисала ка области заштите и промоције културног наслеђа, обављајући послове кустоса у Народном музеју Ниш. Свој истраживачки рад презентовала је кроз изложбе, каталоге, моногорафије, као и стручне радове у зборницима и рефератима са конференција и научних скупова. Током рада у музеју, усавршавала се кроз пројекте и конференције, међу којима треба издвојити учешће у трогодишњем међународном пројекту између француског града Арла и Ниша „Јачање јавних служби у Нишу (Србија) за развој заснован на валоризацији историјског и територијалног наслеђа“(2017-2020), праћење конференција и помоћ у организацији деска Креативна Европа који функционише при Министарству културе и информисања Владе Републике Србије, комплетна организација међународне конференције музејских едукатора у Нишу под називом „Музејски програми за децу - учење и/или забава“. Истакла се и као аутор и руководилац следећих пројекта: „Страдање Словенаца у Нишу 1941-1944“ (Национални савет Словенаца у Србији, 2014),пројекта „Интернирци нишког концентрационог логора у нацистичким логорима Европе“(Министарство културе, 2018), „Кроз породичне албуме Словенаца у Србији“ (Urad Republike Slovenije za Slovence v zamejstvu in po svetu, 2019)“ и пројекта „Страдање Словенаца у Србији током Другог светског рата“(Министарство културе, 2020).

Поред набројаних пројеката, Ивана Груден Милентијевић је и аутор сталне поставке у Логору на Црвеном крсту, који према валоризацији културних добара спада у највишу категорију. Рад на овој поставци, донео јој је искуство у раду са непокретним културним добрима, поред уобичајног искуства које кустоси стичу у музеју кроз рад са збиркама за које су задужени . Ивана је аутор многих других изложби, међу којима се могу издвојити „ Ниш ратна престоница (2014)“ и „Заборављени јунак- др Владан Ђорђевић (2019)“. Аутор је више стручних радова, публикација и монографија. Међу монографијама се истичу „Жртве лагера Ниш“ и „Страдање Словенаца у Нишу током Другог светског рата“, док су најзначајније публикације „Интернирци нишког логора у Маутхаузену“(2016) и „Друштво Црвеног крста и нишки концентрациони логор“ (2017).

**Подаци које говоре о склоности кандидата ка наставном раду:**

Препорука за ангажовање у својству предавача ван радног односа, огледа се у чињеници да је кандидат током рада у музеју реализовао велики број радионица и предавања, намењених предшколцима, школској популацији и студентима. У педагошком раду, посебно се залагаже за имплементацију сазнања о културној баштини у наставно градиво, па је реферат на ову тему излагала на међународној конференцији музејских едукатора, објашњавајући предности сарадње сектора културе и образовања. Народни музеј Ниш је један од првих музеја у Србији који је примењујући предности савремене технологије покренуо музејске скајп часове. У сарадњи са кустосима музеја, Ивана успешно реализује скајп часове, што представља посебно педагошко искуство. На овај начин, корисници из удаљених крајева упознају се са културном баштином Народног музеја Ниш, без директног контакта са културним добрима, што се истиче као основна предност овог вида едукације. Поред бројних научних скупова на којима је учествовала, битно је поменути и скуп „Јужни срспски крајеви “ (2018) који су организовали Народни музеј у Врању, Народни музеј у Лесковцу, Епархија врањска и Педагошки факултет.